1 Timoti
1
1Mi Pol mi raitim dispela pas. Mi aposel bilong Krais Jisas. God Bilong Sevim yumi, wantaim Krais Jisas, hop bilong yumi, tupela i bin makim na tokim mi long mekim wok aposel.
2Mi salim dispela pas long yu Timoti. Long bilip yu pikinini tru bilong mi.
Papa God wantaim Krais Jisas, BIKPELA bilong yumi, i ken i mekim grasia long yu na mekim marimari long yu na mekim bel isi long yu.
Stopim ol giaman tisa.
3Taim mi go long provins Masedonia mi bin tokim yu pinis na mi tok gen olsem, yu mas i stap long taun Efesus. Long wanem, mi laik yu mas i tok strong long ol man i save autim giaman tok bilong bilip na ol i no ken i autim dispela kain tok moa. 4Na ol i no ken i pas long ol stori i no tru na long ol kainkain tok bilong lista bilong nem bilong ol tumbuna. Ol dispela kain samting i no save strongim wok bilong God long wei bilong bilip. Nogat. Ol dispela kain samting i save stiaim tingting bilong ol manmeri i go long ol narapela samting. 5Olsem na, yu mas tok strong long ol na ol i mas lusim ol dispela samting. Long wanem, mi laik pasin bilong lavim i mas kamap. Na pasin bilong lavim i save kamap long man i gat stretpela tingting long bel bilong em, na i gat gutpela tingting long bihainim pasin i stret, na i gat trupela bilip long bel bilong em. 6Sampela man i bin lusim ol dispela gutpela samting na ol i bin tanim tingting bilong ol i go long ol toktok i no gat as bilong em i stap. 7Ol i laik kamap tisa bilong lo, na ol i tingim olsem ol i klia gut long ol samting bilong lo, tasol ol i no gat save na ol i no klia long as bilong lo.
8Na yumi save olsem lo em i gutpela sapos yumi yusim lo long rait we. 9Na tu, yumi save olsem, lo i no kamap bilong ol stretpela manmeri. Nogat. Lo i kamap bilong manmeri i save sakim lo, na bilong manmeri i mekim pasin bikhet, na bilong manmeri i givim baksait long wei bilong God, na bilong manmeri i pulap long sin, na bilong manmeri i no stret, na bilong manmeri i no tingting long ol samting bilong God, na bilong manmeri i paitim papamama bilong ol, na bilong manmeri i kilim narapela manmeri i dai, 10na bilong manmeri i mekim pasin pamuk, na bilong manmeri i paulim marit pasin, na bilong manmeri i stilim narapela manmeri na fosim ol long mekim wok, na bilong manmeri i mekim tok giaman, na bilong manmeri i giaman na i tok, “Mi tok tru.” Lo i kamap bilong olgeta manmeri i mekim pasin i birua long trupela tok bilong bilip. 11Na trupela tok bilong bilip i pas olgeta long gutpela gutpela gutnius bilong gutpela gutpela God. Em i dispela gutnius God i bin givim mi bilong autim.
Krais Jisas i kam bilong sevim sin manmeri.
12Krais Jisas, BIKPELA bilong yumi, Em i bin strongim mi. Na mi save tok tenkyu long Em. Long wanem, Em i bin skelim mi na i tok, “Pol em i feitful,” na Em i makim mi bilong mekim wok bilong Em. 13Bipo, mi bin mekim tok nogut bilong daunim Krais Jisas, na mi bin mekim trabel long ol manmeri i laik bihainim Em, na mi man bilong solapim ol manmeri. Tasol yet God i bin mekim marimari long mi. Long wanem, taim mi bin mekim ol dispela pasin nogut mi no gat save na mi no bilip. 14Na BIKPELA bilong yumi i bin kapsaitim grasia bilong Em long mi. Em olsem na Em i givim bilip long mi na Em i givim strong long mi bilong lavim. 15Wanpela tok i stap, na dispela tok yu ken i trastim na yu ken i kisim na holim gut. Na dispela tok i olsem, Krais Jisas i bin kam long dispela graun bilong sevim sin manmeri, na mi nambawan sin man stret. 16Na bilong dispela as tasol Krais Jisas i bin mekim marimari long mi. Mi nambawan sin man stret tasol Krais Jisas i bin mekim marimari long mi bilong soim bel isi bilong Em. Em i bel isi long mi na dispela i soim olsem Em i ken i bel isi long olgeta manmeri i laik bilip na i kisim laip i stap oltaim oltaim. 17God tasol Em i King bilong oltaim oltaim, na Em i no inap i dai, na manmeri i no tru long lukim Em, na Em wanpela Em i God trutru. Litimapim nem bilong Em na amamas na lotu long Em i go i go olgeta. Tru tumas.
18Timoti, pikinini man bilong mi, ol dispela toktok mi givim yu, olsem tok profet i bin kamap bilong yu long bipo. Sapos yu bihainim dispela toktok, orait yu bai wokim strongpela pait bilong wok bilong God, 19na yu bai holim trupela bilip, na yu bai holim gutpela tingting long bihainim pasin i stret. Sampela manmeri i bin givim baksait long dispela toktok. Olsem na, ol i bin bagarapim bilip bilong ol yet. 20Himeneus na Aleksander i bin mekim olsem, na mi bin putim tupela i go long han bilong Satan. Long dispela wei tupela i ken i klia olsem, tupela mas lusim tok i save daunim God.
xho_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn